# Die Schedelsche Weltchronik (deutsch):275

| 274 <<<Vorheriges Blatt | Die Schedelsche Weltchronik Blatt CCLXXV | Nächstes Blatt>>> 276 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCLXXIV verso:

ALbania ist ettwen ein teyl vnd zugeho$^e$rung Macedonie gewest. Darinn die zwu$^o$ ettwen benambten stett Dirachium vnd Appollonia gelegen sind. Die sprach desselben volcks ist weder den Kriechischen noch den Windischen bekannt. Wir glawben das diss geschlecht ettwen auß der Albania ko$^e$men sey die nahend bey cholchide in der Asiaticischen Scithia ist als dann zu mermalen der vberschwal der Barbarischen nation vnd vo$^e$lcker Kriechische vnd Welsche land beku$^e$mmert hat. In disem land ist der mechtig Chamusa gewest. der auß cristenlichen eltern geporn des cristenlichen glawbens verlawgnende sich zu der Machometischen aberglawben vnd keret wider zu dem vetterlichen gesetz. Vnd wiewol er bede glawben verachtet so wolt er doch lieber ein crist denn ein tu$^e$rck sterben. vnd starb vnlang nach der Constantinopolitanischen nyderlag. den erbet Georgius scanderbechus auß edeln eltern geporn. der schier alle sein tag mit waffen vnnd krieg vmb cristenlichs namens willen streyttende verzeret. vil vnd grosse schar der Tu$^e$rcken vberwunden vnd außgetilgt. vnnd allain dise gegennt in dem ewangelio Cristi enthalten hat. Wiewol man sagt das die yetzo zum maisten tayl mit feynntlicher waffen verwu$^e$estet sey. Der ko$^e$nig Alphonsus hat offt weppner in Albaniam geschickt. die statt Croyam in seinen gewalt genomen vnd vor den Tu$^e$rcken beschu$^e$tzt hat. Dess obgenanten Scanderbechi bruders sun der es mit den Tu$^e$rcken hielt wardt von demselben seinem vettern gefangen. zu dem ko$^e$nig Alphonso gesant vnnd in einen kercker gelegt. Babst Calixtus hat disem Scanderbecho nit wenig hilff mit gelt gethan.
NAch der gegent Albania komen die Illirischen vo$^e$lcker gegen den nydergang vnd mitte nachtwartz. Dise menschen haissen wir yetzo die Winden. ettlich werden bossen. ettlich dalmacier. ettlich croacier. ettlich histrier vnd etlich Krayner genant. Die Bossen ligen hineinwartz gein Hungern gegen mitternacht. die andern am meer gelegen raychen bis an die Timanischen prunnen. dort hin Ausonium vnd daher Hungern ansehende. aber der fluss Timanus lawfft hinein bis in den innersten winckel des adriatischen meers. Wiewol ko$^e$nig Stephan in Bossna dem cristenlichen glawben nachfolget yedoch enthielt er sich langezeit von dem sacrament des tawffs. darnach fordert er zu ime Johannem den cardinal sancti Angeli von dem empfieng er den heilligen tawff vnd fieng mit den Tu$^e$rcken ein krieg an. In diser gegent sind vil manicheyscher ketzer. die da zwen anfeng. einen der gu$^o$ten. den andern der bo$^e$sen setzen. vnd halten nichts von der o$^e$berkeit der ro$^e$mischen kirchen. Sie bekennen auch nit das Cristus dem vater gleich vnd mitselbstentlich sey. Ire clo$^e$ster haben sie in entlegnen winckeln zwischen den bergen. wenn die weiber mit kranckheit beladen werden so geloben sie sich wo sie widerumb zu gesuntheit komen wu$^e$rden denselben mu$^e$nchen als heilligen mennern ettliche zeit zedienen. vnd so sie denn also zu gesuntheit komen so volbringen sie mit verhengknus irer mann dieselbigen gelu$^e$bd vermischlicher weise vnder den mu$^e$nchen in bestimbter zeit lebende. Dise befleckung haben weder die gesetz des Ro$^e$mischen stu$^o$ls noch auch die cristenlichen waffen außtilgen mu$^o$gen. der almechtig got lesset die ketzer regiren zu vnßrer vbung.
IN dalmacia hat ko$^e$nig Stephan die von Ragus mit grossen schlachten beku$^e$mert. dann er het zwischen den Bossen vnd dalmaciern ein hertzogthumb vnd was mit dem gift der Manicheyischen kertzer befleckt. der die cristen haimlistigclich fienge vnd den Tu$^e$rcken verkawfft. vnnd schicket doch botschaft gein Rom mit begerung der hilff von dem bebstlichen stu$^o$l. die zerung des kriegs auß den cristen begerende den er wider die cristen fu$^e$eret.
IN der gegent Croacie hat ein o$^e$sterreichisch weib. wie wol nidrer gepurt yedoch fu$^e$rtreffenlicher sytten vnd gu$^o$ter wolgestaltnus vernichelschaft eins grafen verdient. Die wardt vnterwegen von einem schloss zu den

## CCLXXV recto:

andern reyttende von eylender zukunft der Tu$^e$rcken gefangen vnd ettwen lang bey ine enthalten vnd darnach auß vngeduldung ires gemahels mit grossem gelt auß gefengknus erledigt. Nw mo$^e$cht ymand fragen wo wir die gegent Liburniam gelassen hetten. Aber die end vnd o$^e$rtter der land prouintzen vnd gegent sind also zweifellich vnd zerstreu$^e$t das man nit gar aigentlich von den newen vnnd noch vil minder von den fast alten gegenten lawtere vnderschaid vnd endschaft erkennen mag. Der gschihtbschreiber Plinius spricht das ennd Liburnie sey ein anfang dalmacie.
DIe alten lerer haben gesagt das Hystria ein teil welscher land sey darinn die stett Parecium vnd Pola sind vnd Justantinopolis ein hawbtstatt Hystrie. doch sto$^e$st sie an welsche land in dem adriaticischen winckel außgeschwaift vnd schier in gestalt einer innseln mit dem meer vmbgeben. Dise gegent ist steinig vnd pirgig von den alten Albania genannt. Plinius hat gesagt Hystria hieng an Liburnia. Auß dem erscheint offenlich das die Croatiner an des Liburnischen volcks stett komen sind. Hystri sind yetzo die Windischen. wiewol die stett im meer gelegen welscher sprach sind vnd kunden doch bede gezu$^e$nge. Der tail diss lands ist besser der an das meer stossend den Venedigern vnderworffen ist. die mitteln erden hat das hawß zu o$^e$sterreich inn. Alda ist die statt zu sant Veit genant. von dannen bis gein Aquileigiam sind tausent roßlawff. In disem land ist zu vnßern zeiten nichts gedechtnus wirdigs gehandelt worden. wiewol die o$^e$sterreicher vnnd Venediger der grenitz halben desselben lands kriegische auffru$^o$r gegen einander gehabt haben. darumb wir dann yezuzeiten von dem kaiser gesandt die sache zu aufschlag vnd newem anstal gebracht vnd doch den krieg gentzlich nit hinlegen mu$^o$gen haben.
DIe Krayner volgen nach den hystriern. doch die Windischen dersprach die gegent behelt tailt die Krayner sprechende das zwayerlay Krayn sey. Eine tru$^o$cken vnd wasser du$^e$rftig. darinn die Hystri vnd Carsi zwischen Laibach vnd Triest in dem gepirg wonen bis hin an den fluss Thimanum. Das ander Krayn ist wol befeu$^e$chtet mit mancherlay flu$^e$ssen. vnd sunderlich mit der Saw vnd Laibach. von dem die statt iren namen hat. Dieweil kaiser Friderich nach der kron des Teu$^e$tschen ko$^e$nigreichs gein Ach zohe do wardt die statt Laibach durch graff Vlrichen von Cili vnd hertzog Albrechen des kaisers bruder mit versammelter hilff belegert vnd manigfeltigclich beschossen. vnd doch zu letst durch kaiser Friderichs ritterschaft erledigt mit erobrung vil ko$^e$stlichs schießzeu$^e$gs vnd kriegs waffen.